Zuma kyk na besware oor OnteieningswetPres. Jacob Zuma. Foto: Ntswe Mokoena, departement van kommunikasie “Die presidensie het die Onteieningswetsontwerp van 2015 van die Nasionale Vergadering ontvang vir bekragtiging en ondertekening. Die presidensie het ook besware teen die wetsontwerp ontvang,” het Zuma se kantoor in ŉ verklaring gesê. “Alle sake word nog verwerk.” Die DA het vroeër gesê die party is deur sy regsverteenwoordigers meegedeel dat die wetsontwerp strydig is met artikels 25 en 26 van die Grondwet, wat onderskeidelik verband hou met die reg op eiendom en die reg om nie sonder ŉ hofbevel uitgesit te word nie. Die DA het geëis dat Zuma die wetsontwerp terugverwys na die parlement sodat dit gewysig kan word in ooreenstemming met die Grondwet. Die wetsontwerp, wat al sedert 2008 in die pyplyn is, poog om rasse-ongelykhede in grondeienaarskap te takel. Dit sal die staat toelaat om grond aan te skaf “in openbare belang” teen pryse wat deur ŉ regeringsberegter bepaal is en die gewillige koper/gewillige verkoper-beleid vir grondhervorming sal tot ŉ einde kom. Lees alle vorige berigte oor die Onteieningswetsontwerp op Maroela Media.